### NN 137/2025 (7.11.2025.), Pravilnik o provedbi Programa potpore pčelarima za saniranje šteta uzrokovanih pomorom pčelinjih zajednica u 2025. godini

Ministarstvo poljoprivrede, šumarstva i ribarstva

2054

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE PČELARIMA ZA SANIRANJE ŠTETA UZROKOVANIH POMOROM PČELINJIH ZAJEDNICA U 2025. GODINI

Predmet Pravilnika

Članak 1.

Ovim se Pravilnikom propisuje provedba Programa potpore pčelarima za saniranje šteta uzrokovanih pomorom pčelinjih zajednica u 2025. godini donesenog Odlukom Vlade Republike Hrvatske, klasa: 022-03/25-04/444, urbroj: 50301-27/22-25-2 od 24. listopada 2025. godine (u daljnjem tekstu: Program).

Dodjela potpore

Članak 2.

Potpora iz Programa dodjeljuje se u skladu s Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinca 2013.) kako je izmijenjena Uredbom Komisije (EU) 2024/3118 оd 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L, 2024/3118, 13. 12. 2024.)

Pojmovnik

Članak 3.

Pojmovi korišteni u ovom Pravilniku imaju sljedeće značenje:

– potpora je potpora male vrijednosti namijenjena pčelarima kod kojih je od strane Državnog inspektorata Republike Hrvatske potvrđen pomor pčelinjih zajednica tijekom 2025. godine, a zaključno s danom stupanja na snagu ovoga Pravilnika

– pčelar je pravna ili fizička osoba koja se bavi uzgojem pčela

– korisnik potpore je pčelar koji je ostvario pravo na potporu iz Programa i koji udovoljava uvjetima Programa i ovoga Pravilnika

– pčelinja zajednica je skupina pčela (matica, radilice i trutovi) nastanjena na saću u košnici

– Evidencija pčelara i pčelinjaka je baza podataka koja obuhvaća popis pčelara i pčelinjaka u Republici Hrvatskoj u skladu sa Zakonom o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) (u daljnjem tekstu: Zakon o poljoprivredi).

Mjera u provedbi Programa

Članak 4.

Mjera u provedbi Programa je potpora za nadoknadu izgubljene dobiti pčelarima zbog prestanka proizvodnje uzrokovane pomorom pčelinjih zajednica.

Uvjeti prihvatljivosti korisnika

Članak 5.

Prihvatljivi korisnici potpore su pčelari:

– upisani i ažurirani u Evidenciji pčelara i pčelinjaka u skladu s člankom 129. Zakona o poljoprivredi

– na čijim stacionarnim ili selećim pčelinjacima dopremljenim na područje na kojem se dogodio pomor pčela u skladu s Pravilnikom o držanju pčela i katastru pčelinje paše (»Narodne novine« br. 18/08., 29/13., 42/13. i 65/14.) je na temelju službenih podataka Državnog inspektorata Republike Hrvatske potvrđen pomor pčelinjih zajednica tijekom 2025. godine, a zaključno s danom stupanja na snagu ovoga Pravilnika.

Iznos potpore

Članak 6.

(1) Iznos potpore utvrđuje se sukladno broju stradalih zajednica, a temeljem podataka Državnog inspektorata o provedenim inspekcijskim nadzorima na stradalim pčelinjacima tijekom 2025. godine.

(2) Financijska sredstva predviđena Programom proporcionalno će se raspodijeliti prihvatljivim korisnicima sukladno broju stradalih zajednica, a maksimalno do iznosa od 185,00 EUR po pčelinjoj zajednici.

(3) Maksimalni iznos potpore po pčelinoj zajednici iz stavka 2. ovoga članka predstavlja izračun izgubljene dobiti, temeljen na podacima iz Priloga III. – Godišnja dojava proizvodnih pokazatelja pčelinjaka za 2024. godinu, dostavljenih od strane pčelara u skladu s Pravilnikom o provedbi intervencija u sektoru pčelarstva unutar Strateškog plana Zajedničke poljoprivredne politike Republike Hrvatske 2023. – 2027. (»Narodne novine«, br. 24/23., 46/24., 90/24., 70/25. i 105/25.), a izračunat je kao umnožak prosječne proizvodnje meda po košnici (19,00 kg) i prodajne cijene meda (9,78 EUR/kg).

Administrativna kontrola i postupak dodjele potpore

Članak 7.

(1) Ministarstvo poljoprivrede, šumarstva i ribarstva (u daljnjem tekstu: Ministarstvo) dostavlja Agenciji za plaćanja podatke o prihvatljivosti korisnika iz članka 5. ovoga Pravilnika i podatke o broju stradalih zajednica iz članka 6. stavka 1. ovoga Pravilnika.

(2) Agencija za plaćanja sastavlja Popis prihvatljivih korisnika na temelju:

a) dostavljenih podataka iz stavka 1. ovoga članka

b) uvjeta prihvatljivosti za ostvarivanje prava na potporu navedenih u Programu i ovome Pravilniku

c) drugih podataka iz internih baza i registara drugih tijela državne uprave i agencija.

(3) Agencija za plaćanja Popis prihvatljivih korisnika iz stavka 2. ovoga članka objavljuje na svojim mrežnim stranicama (www.apprrr.hr).

(4) U roku od 15 dana od objave Popisa prihvatljivih korisnika, zainteresirani korisnici trebaju dostaviti Izjavu o prihvaćanju prava ovjerenu potpisom (i pečatom za pravne osobe) na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program potpore pčelarima za saniranje šteta uzrokovanih pomorom pčelinjih zajednica u 2025. godini«.

(5) Ovjerom Izjave o prihvaćanju prava i obveza iz stavka 4. ovoga članka korisnik potvrđuje da:

– je upoznat s odredbama Programa i ovoga Pravilnika

– su podaci navedeni u Izjavi točni i istiniti

– će omogućiti sve kontrole nadležnih tijela.

(6) Obrazac Izjave o prihvaćanju prava iz stavka 4. ovoga članka objavljuje Agencija za plaćanja na svojim službenim mrežnim stranicama (www.apprrr.hr).

(7) U slučaju da korisnik ne dostavi Izjavu o prihvaćanju prava u roku iz stavka 4. ovoga članka, smatra se da isti nije prihvatio prava te mu potpora neće biti isplaćena.

(8) Agencija za plaćanja na temelju rezultata provedene administrativne kontrole donosi:

a) Odluku s konačnim popisom korisnika koji su prihvatili pravo ostvarivanja potpore na temelju koje vrši isplatu sredstava i

b) Odluku s konačnim popisom korisnika koji nisu prihvatili prava i ne ostvaruju pravo na isplatu potpore.

(9) Odluke iz stavka 8. ovoga članka Agencija za plaćanja objavljuje na svojim službenim mrežnim stranicama (www.apprrr.hr).

(10) Popis prihvatljivih korisnika iz stavka 3. ovoga članka Agencija za plaćanja objavljuje u roku od 15 dana od stupanja na snagu ovoga Pravilnika.

Žalbe

Članak 8.

Na odluke iz članka 7. ovoga Pravilnika može se podnijeti žalba u skladu s člankom 15. stavkom 5. Zakona o poljoprivredi.

Povrat potpore

Članak 9.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila Odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Zaštita osobnih podataka

Članak 10.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 320-09/25-01/7
 Urbroj: 525-13/866-25-11
 Zagreb, 27. listopada 2025.

Potpredsjednik Vlade
 i ministar
 David Vlajčić, v. r.